b'\n_START_ARTICLE_\nRekkaralli\n_START_PARAGRAPH_\nRekka-ralli on Monopolya muistuttava lautapeli, jota 1960-luvulla valmisti Kuvataide-niminen yhti\xc3\xb6 ja myi muun muassa Stockmann. Sen ideana on ajella rekka-autoilla noppia heitt\xc3\xa4m\xc3\xa4ll\xc3\xa4 ja ker\xc3\xa4t\xc3\xa4 rahoja tiettyjen tariffien mukaisesti. P\xc3\xa4\xc3\xa4tarkoituksena on yritt\xc3\xa4\xc3\xa4 ker\xc3\xa4t\xc3\xa4 mahdollisimman suuri omaisuus liiketoiminnalla. Pelin keskipisteen\xc3\xa4 ovat yli kymmenen tonnin painoiset rekat, joita pelist\xc3\xa4 l\xc3\xb6ytyy viisi erilaista. Jokaisella rekalla on kolme ominaisuutta, joiden ansiosta rekkojen pit\xc3\xa4isi erota toisistaan. Todellisuudessa rekkojen suurimmaksi eroksi muodostuu kuitenkin niiden ulkoasu ja ominaisuuksilla ei juurikaan ole merkityst\xc3\xa4. Peli\xc3\xa4 voidaan my\xc3\xb6s pelata kilpailupelin\xc3\xa4, jolloin j\xc3\xa4tet\xc3\xa4\xc3\xa4n pois rahat ja kortit sek\xc3\xa4 jaetaan jokaiselle pelaajalle sovitun ajokierrosm\xc3\xa4\xc3\xa4r\xc3\xa4n mukaisen m\xc3\xa4\xc3\xa4r\xc3\xa4n huoltokortteja. Joka kierroksella luovutetaan pois aina yksi kortti ja ensimm\xc3\xa4iseksi korteistaan eroon p\xc3\xa4\xc3\xa4ssyt pelaaja voittaa.'